Augusztus 24.
Szent Eutühész fölszentelt vértanúnak, Teológus Szent János tanítványának emléke
hajnali szolgálaton
Tropár 4. hang
Erényekben társa, * a trónuson utóda lévén az apostoloknak, * isteni ihletésű, cselekedeteiddel a szemlélődéshez jutottál el. * Ennek folytán az igazság igéit hirdetvén, * véred ontásáig küzdöttél a hitért, * Szent Eutühész fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… most és… 
A templom szentélyében nevelkedett, * hittel, bölcsességgel és szeplőtelen tisztasággal felékesített Szűznek * Gábor főangyal a mennyből hozott csókot * és ilyen köszöntést: * Üdvözlégy legáldottabb, * üdvözlégy legdicsőbb Szűz, *’ Úr van teveled!
Az első zsoltárcsoport után bűnbánati leülők
 4. hang
Látogasd meg szerencsétlen lelkemet, Uram, * bár egész életemet bűnökben herdáltam el. * Fogadj engem is úgy, *’ mint egykor a bűnös asszonyt, *’ és üdvözíts engem!
Ennek az életnek tengerén hajózva, * sokféle gonoszságom örvényét látom, * s nem gondolok arra, ki az, aki kormányoz. * Épp ezért Péter szavával kiáltom: *’ Ments meg engem, Krisztus Istenem, *’ s üdvözíts, mint emberszerető!
Dicsőség... most és... Istenszülő-ének
Fenséges a titok és a csoda látványos, * hogy lehetett, hogy a Szűz a mindenség Teremtőjét hordozta méhében, * és a szülés után is érintetlen szűz maradt? * Emberszerető Isten, ki tőle születtél, * erősítsd meg a hitet, szelídítsd meg a népeket, *’ s adj a világnak békességet!
A második zsoltárcsoport után bűnbánati leülők
 4. hang. Mintadallam: Sietve jöjj elénk...
Gyorsan gyűljünk össze Krisztus mennyegzős házába, * hogy meghallhassuk mindnyájan Istenünk boldogító szavát: * Jertek, égi dicsőségre vágyódók, * és az okos szüzekhez legyetek hasonlók, *’ s a hit által világítson lámpásunk!
Mintadallam: Elcsodálkozott József...
Fontold meg, lelkem, * hogyan állunk az ítélő Bíró elé! * Abban a rettentő órában * föl lesz állítva a félelmetes ítélőszék, * és mindenkinek kiderülnek tettei, * a Bíró pedig már kérlelhetetlen lesz. * Ott már készen áll számodra a tűz, * mely a háborgó tenger hullámaihoz hasonlóan * elborítja majd a mindenséget. * És te, lelkem, mindezekkel együtt * vedd fontolóra saját végedet, *’ és inkább előtte sírj!
Dicsőség... most és... Istenszülő-ének
Te, aki valóban s valósággal Istenszülő vagy, * és mint anya, közvetlenül jársz közben fiadnál és Istenünknél, * őrizd meg főként ezt a közösséget, * mely a te oltalmad alá menekül, * s mivel csak benned talál erőt, révpartot és védőbástyát, * tehozzád folyamodik, *’ mert az emberiség egyedüli pártfogója te vagy.
Kánon
I. óda. 8. hang
A szekereken üldöző fáraót * a tengerbe fullasztá hajdan * Mózes csodatevő vesszeje, * kereszt alakban megütvén * és kettéválasztván vele a tengert, * a gyalog menekülő Izraelt * pedig megmenté, * énekelvén az Úrnak győzelmi éneket.
Magasztalásra méltó Eutühész vértanú, ki az apostolokkal és a vértanúkkal együtt lakozol és mindenkor isteni fényességgel töltekezel, tedd a világosság részeseivé mindazokat, akik megtartják a te szent ünnepedet!
A szeretett tanítvány buzgó tanítványa voltál, az ő viselkedését buzgón utánoztad, az Urat szeretted, isteni törvényeit teljesítetted, szenvedéseit követted, Eutühész.
Az isteni törvénynek buzgón engedelmeskedtél, a testet az önmegtagadás fáradalmaival öldökölted, a világtól elvonultál, a hegyek között éltél, lelkedet megtisztítottad, Isten képére formáltad, dicséretre méltó vértanú.
Istenszülő-ének 
Tebeléd vetem üdvösségem reményét, Szent Szűz. Mosd le rólam egészen a bűnök szennyét, tégy tisztává, hogy a te Fiad kedvében járhassak, s megcselekedjem az ő legszentebb akaratát!
III. óda. 8. hang. Ki az egeket kezdetben…
Olyannak találtad Pált, mint a nap, felettébb ragyogott végtelenül bölcs igehirdetésének fényével. Vele együtt jártál, mint valami nagyszerű csillag, megvilágosítottad a szíveket a Szentlélekben, boldog istenszerető!
A hittudósok alapja, a tanítványok színe-virága, az Üdvözítő hűséges barátja, János, a földről elköltözve reád bízta Isten nyájának kormányzását, ó boldog!
Nagyon szépen, ragyogóan és a Szentlélekkel telten odaálltál a bíró elé, keményen megfeddetted az ő istentelenségét, végtelenül boldog, és hirdetted Krisztus szent emberré levését.
Istenszülő-ének
Üdvözlégy Egyetlen, ki megmagyarázhatatlanul szülted meg az örömet! Üdvözlégy, az Ige kocsija és felhője! Üdvözlégy, Isten trónusa, férfit nem ismerő Szűz! Üdvözlégy, szentéletűek dicsősége! Üdvözlégy, vértanúk koszorúja!
Katavászia 8. hang
Ki az egeket kezdetben * bölcsességgel megerősítéd, * és a földet a vizeken alapítád, * parancsolataid kövén, Krisztusom, * erősíts meg engem, * mert nincs más szent kívüled, * egyetlen Emberszerető!
Kathizma
3. hang. Minta: Az isteni hit megvallásában…
Az istenismeret fényességét ragyogtattad, * a sokistenhit sötétségét eloszlattad, * pályafutásodat vértanúsággal befejezted, * gyógyítások karizmáit árasztva a hozzád folyamodókat a betegségektől megszabadítod, * dicsőséges vértanú. * Esedezzél Krisztus Istenhez, *’ hogy ajándékozza nekünk a nagy irgalmat!
Dicsőség... most és... Istenszülő-ének
Isteni sátrává lettél az Igének, egyedül tiszta Szűzanya, * felülmúltad az angyalokat is a tisztaságban. * Imáid szent áradatával tisztíts meg engem, * ki mindenkinél szennyesebb vagyok a testi bűnök miatt, *’ és a nagy irgalmat, Tisztaságos, szerezd meg nekem!
IV. óda. 8. hang
Te vagy az én erősségem Uram, * te az én hatalmam, * te vagy az Istenem, * te az én örvendezésem! * Ki az Atya keblét el nem hagytad, * és meglátogattad a mi szegénységünket, * azért Habakuk prófétával kiáltom néked: * Dicsőség a te hatalmadnak, Emberszerető!
Egész lelkeddel az Úrban merültél el, az ütéseket és a kegyetlen kifeszítést egyáltalán nem érezted, a Szentlélek közreműködésével mint illatos tömjén isteni illattal árasztottad el az ott levőket, magasztalásra méltó istenszerető.
Az Isten megőrzött téged, mikor őrizetben, bilincsekbe verten ültél, istenszerető Eutühész! Örömödre láthatóan mennyei kenyeret kaptál. Maga az Isten, az egyetlen versenybíró buzdított, Eutühész bajnok, az, akinek szent szenvedését utánoztad.
Megnyitottad szeplőtelen szádat, végtelenül bölcs, mikor az ítélőszék előtt álltál, s a Szentlélek segítségével a legvilágosabban hirdetted a Szentháromság igaz hitét. A bálványimádás eltévelyedését és a zsarnokok istentagadó elvét pedig megbélyegezted, ó boldog.
Sok más testi kín után, Isten utáni vágyakozástól hevülve, örömmel magadra vállaltad a bíró kegyetlensége folytán a tűzhalálra szóló ítéletet, de egyáltalán meg nem égtél, mert isteni harmat szállt reád az égből, boldog Eutühész!
Istenszülő-ének
Csak te maradtál szűz az asszonyok között, a szülés előtt és a szülés után, ó Szeplőtelen, mert Isten volt az, aki – hogy kifejezhetetlen módon megújítsa a természetet, tebelőled kimondhatatlanul megtestesült, az, aki fenn az égben minden idő előtt, itt lent a földön pedig az utóbbi időben született.
V. óda. 8. hang
Miért vetettél el engem * színed elől, le nem alkonyodó világosság, * elborít engem, töredelmetlent a külső sötétség, * de téríts meg engem * és parancsolataid világosságához * vezesd ösvényemet, kérlek!
Az Isten Igéjének bőséges birtokosa voltál, azt minden reá szorulónak átadtad, Krisztus nyáját papként kormányoztad, intetted, tanítottad, üdvösségre vezetted, boldog Eutühész, sok küzdelmet vívott bajnok!
A lelket ölő eltévelyedést a Szentlélek erejével elvetetted, Krisztushoz jutottál, az üdvösségre törekvők sokaságát szent tanításoddal híven hozzá vezetted, Eutühész vértanú, bajnokok ékessége!
Milyen ékesek a te lábaid, melyek a szent vértanúság útját járták s azon szépen lépkedtek és a mennyország nagy térségére érkeztek, végtelenül boldog, dicséretre méltó vértanú!
Istenszülő-ének
Szűzanya-Leányzó, ki a felfoghatatlan Igét szülted, Isten Jegyese, angyalok dicsősége, démonok megsebesítője, méltasd Isten gyógyítására bűnöktől megsebzett szívemet!
VI. óda. 8. hang. Könyörülj rajtam, Üdvözítőm…
A Krisztusban való tökéletesedés vágya foglyul ejtett, ó bölcs. Efezusból megbilincselten útra keltél, hazádba, Szevasztéba, küzdelmekben felékesítve, nyugalomra tértél.
Isten szépséges és tisztaságos temploma voltál, Isten kegyelmével a bálványok rút templomait felforgattad, a mennyei templomba jutottál, és Isten színe előtt állsz, Eutühész!
Megerősített téged vándorutadon a szent angyal, előre megmondta neked világosan a jövendőt, végtelenül boldog Eutühész, ki angyali és testetlen voltál a Szentlélekben.
Istenszülő-ének
Állítsd helyre elmém eltévelyedését és lelkem szenvedélyes és gonosz lázongását, Szent Szűz, vezess üdvösségre engem, és őrizz meg mindenkor kegyetlen bántalmazóimtól!
Katavászia
Könyörülj rajtam, Üdvözítőm, * mert nagy az én gonoszságom, * és a rosszaság örvényéből * kérlek, vezess ki engem, * mert hozzád kiáltok, ó hallgass meg engem, * üdvösségem Istene!
Martirikon
4. hang
Ma az angyalok serege a vértanúk emlékére gyűlt össze, * és hogy megvilágosítsa a hívek elméjét, * és az egész földet kegyelemmel elárassza. * Általuk kiengesztelve Istenünk *’ adj nekünk gazdag kegyelmet!
VII. óda. 8. hang
A te isteni kegyességed * lehűté hajdan a lángokat Babilonban, * azért a jámbor ifjak a tüzes kemencében * mint hűvös teremben víg léptekkel jártak, énekelvén: * Áldott a mi atyáinknak Istene!
Isten rendeléséből elaludt a tűz, amelyet a te elpusztításodra gyújtottak, istenszerető. Az égből mennydörgés hallatszott és hóesés hullott, hogy egészen befedje azokat, akik nem ismerik őt.
Keményen megvesszőztek, te pedig illatos kenetet árasztottál, szent vértanú. Az önmagát kiüresítő Teremtő és Ige szenvedéseinek illata után siettél, és így kiáltottál hozzá: Áldott a mi atyáinknak Istene!
Életed szeplőtelen, vértanúságod csodálatos, földi maradványaid szent tartóedénye üdvösséges mindazoknak, akik hozzá járulnak, ó bölcs, gyógyítást buzogtat és sokakat megtisztít a szenvedélyek szennyétől.
Istenszülő-ének
Jó előre megismerték a szent próféták a te titkod kimondhatatlan mélységét, sokféle formában mindenkinek világosan előre hirdették a te anyaságodat, Szent Szűz, és hangoztatták: Áldott a mi atyáinknak Istene!
VIII. óda. 8. hang. Hétszerte jobban…
Kitártad karodat Krisztus, a mi Istenünk felé, dicsőséges, és mikor a porond közepén oroszlánokkal viaskodtál, sértetlen maradtál, mint hajdan Dániel. Mindig vigyázott reád az angyal és te hangoztattad: Papok, dicsérjétek, és népek, magasztaljátok Krisztust mindörökké!
Értelmetlenül támad reád, a törvényszegők elítéltjére, a te elpusztításodra szánt vadállat, majd a mindenható rendelkezésére hangot ad, az Üdvözítő nagy dolgait hirdeti és ámulatba ejti azokat, akik hangoztatják: Papok, dicsérjétek, és népek, magasztaljátok Krisztust mindörökké!
Isten erejével és kegyelmével a nagyszerű küzdelmet végigküzdötted, a győzelmi koszorút örömmel elnyerted, az összes apostolok és a szent vértanúk karába bejutottál, szent vértanú, és velük együtt szüntelenül zenged: Papok, dicsérjétek, és népek, magasztaljátok Krisztust mindörökké!
Nyomon követted, hírneves, Krisztus szenvedéseit, szabályszerűen küzdöttél, mint Krisztus szolgája, köntösödet bíborszínűre festetted vértanú vérben, magadra is öltötted és királyi pompában a magasságbeli országba költöztél, és ott örömmel zenged: Népek, magasztaljátok Krisztust mindörökké!
Istenszülő-ének
Halálra marta lelkemet a kígyó harapása, egyetlen szeplőtelen Szűz. De te megszülted nyilvánvalóan az életet. Kelts életre és vezess a jó útra, hogy megcselekedjem a belőled érettünk megtestesültnek az akaratát és hangoztassam: Papok, dicsérjétek, és népek, magasztaljátok Krisztust mindörökké!
Katavászia
Hétszerte jobban * gyújtatá be a kemencét * a kaldeus zsarnok az ifjaknak, * de látván, hogy felső erő által megszabadultak, * a Teremtőhöz és Megváltóhoz így kiáltott föl: * Ifjak, áldjátok, * papok, dicsérjétek, * és népek, magasztaljátok őt mindörökké!
IX. óda. 8. hang. Az ég elámult...
Valóban kegyelmet nyertél Krisztustól, hogy mindenféle gyógyítást fakaszthass, a legsúlyosabb betegségeket megszüntethesd, mert szépen küzdöttél, és az ellenséget legyőzted, istenszerető bajnok, angyalok társa, vértanúk színe-virága!
Ékesnek mutatkoztál a küzdelemben, az ékes mennyei hajlékban lakozol, mióta karddal levágták legszentebb fejedet, melyet Krisztus ékes győzelmi koszorúval övezett, az Egyház fáklyája, buzgó magasztalóid erőssége és dicsősége!
Megsemmisítetted a gonosz hatalmát, hírneves Eutühész bajnok, rajta fiatalos erővel győzelmet arattál, s most győztes vitézként a mennyekben lakozol, a Szentháromság trónja előtt állsz, nagy szólásszabadsággal tündökölve. 
A te szent és fényes emléked napnál fényesebben ragyogott fel mindenkinek, Eutühész. Sugárzó fényességével megvilágosítja mindenkor azokat, akik híven és buzgón megünneplik azt. E napon arra kérünk téged, ki bizalmasan szólhatsz, hogy imádkozzál a mi üdvösségünkért.
Istenszülő-ének
Gábor mondását hangoztatjuk neked: Üdvözlégy, kiválasztott föld! Üdvözlégy, arany asztal! Üdvözlégy, emberek menedéke! Üdvözlégy, vértanúk dicsekvése! Üdvözlégy, angyalok gyönyörűsége, szentséges Istenszülő, hív és igaz magasztalóid erőssége!
Katavászia
Az ég elámult * és a föld határai csodálkozának, * hogy Isten testileg jelent meg az embereknek, * és a te méhed befogadhatta őt. * Azért téged, ó Istenszülő, * az angyalok és emberek * rendjei magasztalnak.

Fényének
 Mennyei seregeké
Ki mint Isten az eget csillagokkal ékesítetted * és angyalaid által az egész földet megvilágosítod, * mindeneknek Teremtője * üdvözítsd a téged éneklőket.
Dicsőség... most és... Istenszülő-ének	
Angyalok öröme, küzdők vígassága, * keresztények segítsége, Istennek Szűzanyja, * védelmezz és őrizz meg minket az örök szenvedésektől!
Előverses sztihirák.
4. hang
Szellemi nyájadnak juha vagyok, * s hozzád menekülök, jó Pásztor. * Engem, eltévedtet, * keress fel, ó Isten, *’ és irgalmazz nekem! 
Moss meg engem könnyeimmel, Üdvözítőm, * mert magamat sok bűnnel beszennyeztem! * Azért le is borulok előtted: *’ Istenem, vétkeztem, irgalmazz nékem! 
Ki ne álmélkodna, szent vértanúk, * látva a jó harcot, * amelyet ti harcoltatok meg? * Testben voltatok, hogyan győzhettétek le a testnélküli ellenséget? * Krisztusról tettetek hitvallást és kereszttel hadakoztatok! * Ti legyetek tehát a gonosz lelkek megfutamítói * és a pogányok ellenségei, *’ s könyörögjetek szüntelenül a mi lelkünk üdvösségéért!
Dicsőség... most és... Istenszülő-ének
Minden veszélytől, áldott Istenszülő, * őrizd meg szolgáidat, * hogy mint lelkünk reményét *’ dicsőítsünk téged!
Tropár 4. hang
Erényekben társa, * a trónuson utóda lévén az apostoloknak, * isteni ihletésű, cselekedeteiddel a szemlélődéshez jutottál el. * Ennek folytán az igazság igéit hirdetvén, * véred ontásáig küzdöttél a hitért, * Szent Eutühész fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… most és… 
Minthogy az összes teremtményeknél fönségesebb vagy, * nem vagyunk képesek méltóképpen zengeni téged, Istenszülő; * érdemtelenül kérünk: * Irgalmazz nekünk!

